text:
Umuryango wo mu Karere ka Gisagara mu Murenge wa Gikonko mu Kagari ka Cyiri uri mu byishimo byo kongera kubona umwana wabo w’umukobwa wabo bibwiraga ko bashyinguye.
Musabyimana Claudine yabwiye Izubarirashe.rw ko atigeze amenya ko iwabo bamwibeshyeho bagashyingura utari we, akavuga ko yatunguwe no kubyumva agarutse ubwo yari aje gufata ibyangombwa bye ngo n’ubundi asubire i Kigali.
Ababyeyi kimwe n’abaturanyi, bavuga ko Musabyimana Claudine w’imyaka 19 bari bazi ko bamushyinguye tariki ya 10 Mata 2016 bakanamusibisha mu bitabo by’irangamimerere ariko ubu bakaba bavuga ko bamaze gutahura ko bibeshye k’uwo bashyinguye.
Byavugwaga ko Musabyimana Claudine yagiye aho batunganyiriza imisatsi (salon) ahamagarwa n’umuntu kuri telefone maze ayitabye ahita apfa ajyanwa mu bitaro bya polisi bya Kacyiru mu Mujyi wa Kigali, aho umurambo we wanakuwe.
Manirahari Laban yagaragaje ko umuryango wabo wibeshye ku murambo bitewe n’uko nta byangombwa mushiki we yajyanye byari kugaragaza umwirondoro w’umurambo ariko bikanaterwa n’igihe cyari gishize umukobwa wabo atagera mu rugo, ndetse n’ibyavugwaga ku miterere y’uwari witabye Imana bumvaga bihura n’ibyo umwana wabo bataherukaga.
Manirahari Laban yagize ati “Urebye amakuru twari twagendeyeho ntabwo yari yuzuye, kuko twari twagendeye ku izina rimwe, twahuzaga no kuba yaragiye koko adafite ibyangombwa ndetse tukongeraho n’ibyavugwaga ku isura kandi ibyo ntibyari bihagije.”
Bigirumurame avuga ko banagize amakenga mu gushyingura umurambo bagashidikanya kuko babonaga uwashyinguwe yari muremure ndetse ngo afite n’amaherena ariko kuko umukobwa wabo yari amaze igihe i Kigali bagatekereza ko na we yaba yaritoboje amatwi.
Akomoza ku ishidikanya, yagize ati “Urebye twagiye kumureba amaze iminsi ine ahashyirwa abapfuye turagenda turagaragura turagaragura, twari tugiye no kwisohokera ariko muganga abaza mama ati ‘nta kimenyetso uzi ku mwana wawe?’ Amubwira ko afite inkovu mu ivi” barebye umurambo basanga ufite inkovu mu ivi.
Yunzemo ati “Niba Claudine wacu wamubonye atandukanye n’uwo twashyinguye! Kuko uwo twashyinguye yari muremure ariko n’isura watubonye. Turi urugero rumwe kandi wabibonye ko mushiki wanjye nta maherena yajyanye nta n’ayo agarukanye, ariko uwo twashyinguye yari ayambaye ariko tukibeshya ko yaba ari mushiki wacu wari wayambaye kubera igihe amaze i Kigali.”
Ababyeyi b’uyu mukobwa baravuga ko bazizera ko koko umukobwa wabo ari muzima nibura nyuma y’ukwezi, nubwo musaza we avuga ko nta rujijo ruhari kuko ngo yamaze kubona ibimwizeza ko bibeshye ku murambo, bagashyingura umurambo utari uwa bo.
Icyo ababyeyi batangaza n’uko bashyinguye umurambo bibeshyeho
Nyina w’uyu mukobwa ubwo yaganiraga n’Izubarirashe.rw yagize ati “Twumvise itangazo rivuga ko uwitwa Claudine wagiye gukora akazi ko mu rugo yitabye Imana kandi nta cyangombwa afite yaba indangamuntu cyangwa mituwere, niyumvisha ko ari uwanjye twihutira kujya kumureba ngezeyo ndebye mbona ni we turaza turamushyingura.”
Uyu mutegarugori uvuga ko yajyanye n’ab’umuryango we i Kigali kureba ibyavugwaga yagize ati “Twagezeyo turareba barambaza bati ‘ese ni we?’ Ndavuga nti ‘yego’, bambaza ikindi kimenyetso natanga, mbabwira ko yari afite inkovu ku ivi turebye na yo turayibona muzana gutyo!”
Avuga kandi ko yanabyijejwe n’uko ngo mu byo yabwirwaga yabwirwaga ko umwana witabye Imana ari imibiri yombi akaba ngo yari mugufi kandi afite imisatsi ikomeye, na byo ngo bituma yumva ko uvugwa ari umukobwa we.
Ati “Nigereyeyo ndi kumwe na basaza be ndagaragura (umurambo) tubona ni uwacu tuwushyira mu isanduku turaza turashyingura.”
Avuga ko yatunguwe no kongera kubona umukobwa we yagize ati “Hari aho nari nerekeje ngarutse abaturage barambwira ngo ‘umwana wawe Musabyimana ari hano yaje.’ Nanjye nti ‘naramuhambye none yagarutse?’ Ngira ngo ni murumuna we waje na we wagiye ariko ngeze mu rugo nsanga umwana wanjye yaje ndamuramutsa n’amarira menshi na we arandamutsa.”
Avuga ko yamuramukije ikiniga kikaza ariko ngo akikomeza ati “Amarira yaje haza n’ibyishimo kuko namurebaga nkabona ni uwanjye.”
Abajijwe niba atibeshya nk’uko yibeshye azana umurambo utari uwe, yabwiye Izubarirashe.rw ati “Ndamureba mu maso nkabona ni we ariko hari igihe umuntu ashobora kwibeshya, ndamureba nkabona ni uwanjye kandi n’icyo gihe nararebaga nkabona ni uwanjye.”
Ibimeze nko gushidikanya kandi bigaragara kuri se w’uyu mukobwa na we wavuze ko azizera ko koko umukobwa we yongeye kuboneka kandi bari kumwe nibura nyuma y’ukwezi.
Bigirumurame Alexis yagize ati “Namubonye numva ibyishimo biraje ndamuruma murya imisatsi ariko njyewe nzabyizera nibura nyuma y’ukwezi.”
Icyo nyir’ubwite abivugaho
Musabyimana benshi batekerezaga ko amaze amezi 4 mu mva, ubwo yaganiraga n’Izubarirashe.rw yagize ati “Nageze ino barantangira ngo ese ndazutse? Numva birantunguye kuko ntabyo nari nigeze menya ariko banyereka imva ngo bampambyemo.”
Musambyimana ikiniga cyafashe ntashobore kuvuga byinshi kubera abantu bari baje kureba ibyabaye, avuga ko yari amaze umwaka urenga ari i Kigali akaba yari aje gushaka ibyangombwa ngo asubireyo.
Isomo bakuye mu byababayeho
Benshi mu babyeyi bari muri uru rugo baje kureba uyu mukobwa, baravuga ko ibyabaye bikwiye gutanga isomo ryo kwitwaza ibyangombwa.
Umugabo umwe yagize ati “Umuntu wese yakabaye ahakura isomo ryo kungendana icyangombwa kuko iyo azakuba afite umwirondoro wuzuye ibyabaye ntabwo byari kuba.”
Avuga ko bibabaje cyane kuba uyu muryango warikokoye ukajya kuzana umurambo utari uwabo ndetse ngo bikaba bizanakomeza kuba agahinda gakomeye ku muryango nyakuri wa nyakwigendera na wo utazamenya irengero ry’umwana wawo.”
Kujya kuzana uwo bari bise Musabyimana Claudine ngo byasabye uyu muryango kugurisha imirima y’umuceri n’ishyamba kandi ngo bakoreshe amafaranga arenga ibihumbi Magana atatu (300.000 Rwf)
Yasabye kandi ko umwana uva iwabo na we aba akwiye kugira ibimuranga (ibyangombwa) kandi yakabaye anagerageza kumenyesha ababyeyi amakuru mu gihe gito gishoboka.


c: text/html

text:
Abahwituzi barifuza agahimbazamusyi nibura ka 2000RWf
Abahwituzi b’imirenge itandukanye yo mu Karere ka Gicumbi, bavuga ko akazi bakora bagakunze ariko bifuza ko bajya bagenerwa agahimbazmusyi buri kwezi.
Abahwituzi ni abantu b’abakorera bushake baba baratowe n’abaturage mu midugudu ubundi bagahabwa indangurura-majwi, igihe hari igikorwa cya Leta nk’umuganda cyangwa inama bakazenguruka mu mudugudu babimenyesha abaturage.
Innocent Habimana, umwe mu Bahwituzi b’Akagari ka Kigabiro mu Murenge wa Rwamiko, avuga ko babahaye agahimbaza musyi byabafasha cyane, n’iyo ngo babagenera buri kwezi nka 5000RWf cyangwa 2000RWf.
Ubusanzwe ngo bahabwa inkweto za Botte n’umwenda ubaranga, kugirango urume rutabica igihe bari mu kazi.
Agira ati “Nkora akazi ko guhwitura abaturage bakitabira gahunda za Leta, ndetse n’iyo hari ahagaragaye urugomo, mpita ntabaza ubuyobozi bagakiza abashwana, amahoro akongera agahinda.”
Ubuyobozi bwemeza neza ko aba bahwituzi babafitiye akamaro, kuko akenshi usanga bazi neza gahunda za Leta, nk’uko bishimangirwa na Rwitare Lambert, umunyamabanga nshingwabikorwa w’Umurenge wa Rwamiko.
Agira ati “Baradufasha cyane muri gahunda za Leta pe! Kuko usanga gahunda duteganya gukora, zose baba bazizi kandi abaturage bakazimenya byihuse.”
Uyu muyobozi akomeza avuga ko, uko iminsi izagenda iza, aba bahwituzi bazatekerezwaho, bitewe n’ubushobozi buhari.
Avuga ko ubusanzwe aba Bahwituzi batorwa nk’abakorera bushake kimwe n’abakuru b’imidugudu n’abashinzwe umutekano, ariko ngo bazagira icyo bagenerwa kuko bafite akamaro gakomeye.
Abahwituzi batangira akazi kabo mu rukerera cyangwa ku mugoroba, igihe hari gahunda za Leta. Bakangurira abaturage kuzitabira bugacya bazimenye kandi zikitabirwa.

robotstxt: allowed

filter: keep


text:
Kuwa Mbere tariki 13 Gashyantare 2017 Perezida wa Repubulika Paul Kagame yasuye Akarere ka Nyagatare aho yaganiriye n’abaturage bo mu Murenge wa Matimba n’abo mu Murenge wa Karangazi.
Muri uru ruzinduko kandi Umukuru w’Igihugu yasuye ibikorwa bitandukanye birimo Umupaka ukomatanyije wa Kagitumba, uruganda rwa East African Granite Industries na Epic Hotel.
Mu biganiro yagiranye n’abaturage bo mu Murenge wa Matimba, Perezida Kagame yababwiye ko ubuyobozi bwabo bushaka ko ubuzima bwiza bugera kuri buri wese, bose bakabasha kwivuza.
Nubwo hari ibikorwa by’iterambere yishimiye ko bagezeho, yabamenyesheje ko hari byinshi bigikeneye gukorwa bisaba ubushake n’imbaraga mu kongera umusaruro w’ibikorwa.
Yagize ati “Nta mutekano, iterambere duharanira ntiryagerwaho. Buri wese agomba kuba umurinzi wa mugenzi we, w’igihugu. Umutekano wacu nk’Abanyarwanda tuwukomeyeho. Buri wese agomba kuwugiramo uruhare.”
Yanagarutse ku bayobozi bikubira ibya rubanda ati “Nta muyobozi ugomba kwikubira ibya rubanda. Ibigenewe abaturage bigomba kubageraho uko bikwiye. (…) Nubwo tumaze gutera intambwe ishimishije, ntabwo turagera aho twifuza. Dukomeze dufatanye tugere ku iterambere rirambye.”
Mu Murenge wa Karangazi naho Umukuru w’Igihugu yababwiye ko amateka y’ubukene no kubaho nabi bakwiye kuyasiga inyuma bagana ku iterambere rirambye.
Yabasabye gukorana n’abayobozi babo mu bwumvikane, buri wese yuzuza inshingano ze, ati “Ntimugatinye kubaza abayobozi inshingano bafite. Namwe nk’abaturage mwitabire gukora cyane.”
KANDA HANO UREBE AMAFOTO MENSHI


text:
Ku Cyumweru tariki 7 Mutarama 2018, nibwo mu Mujyi wa Kigali hakozwe siporo itangiza umwaka, aho Ubuyobozi bw’Umujyi bwatangaje ko hari impinduka muri iyi gahunda.
Umukuru w’Igihugu abinyujije kuri Twitter yashimiye abitabiriye iyi siporo, yizeza ko igiye gukorwa mu buryo burambye.
Yagize ati “Ndashimira buri wese witabiriye umunsi wahariwe siporo mu Mujyi wa Kigali ‘Car Free Day’. Tugomba kubigira iby’igihe kirambye. Ubuzima n’izindi nyungu nyinshi.”
Yakomeje agira ati “Birashimishije kubona uko umunsi wahariwe siporo wageze ku ntego kandi ukomeje kwitabirwa n’ibihumbi by’abantu mu Mujyi wa Kigali no mu gihugu hose.”
Tariki 3 Ukuboza 2017, Perezida Kagame yifatanyije n’abatuye Umujyi wa Kigali muri siporo ngarukakwezi, asaba ko yakongererwa amasaha kugira ngo irusheho gutanga umusanzu mu gutuma Abanyarwanda bagira ubuzima bwiza.
Umuyobozi w’Umujyi wa Kigali, Nyamurinda Pascal, yatangaje ko hagendewe ku cyifuzo cy’Umukuru w’Igihugu guhera muri uku kwezi ‘Car Free Day’ igiye kujya iba kabiri, ku Cyumweru cya mbere cy’ukwezi n’icya gatatu cyako.
Yagize ati “Nababwira ko kuva ubu tugiye kujya tuyikora kabiri mu kwezi nk’uko twabyemerewe n’Umukuru w’Igihugu ubwo yadusuraga.”
Car Free Day ni gahunda yatangiye muri Gicurasi 2016 igamije gushishikariza abatuye Umujyi wa Kigali umuco wo gukora siporo no kubiborohereza; gushishikariza abaturage kwirinda indwara zitandura
Iki gikorwa kandi kiri muri gahunda yo kwigisha no kumenyereza abantu ko imihanda itubakirwa imodoka gusa, ahubwo ko yubakirwa abantu. Ibi bigafasha mu kugabanya ubucucike bw’imodoka, ndetse n’ihumanywa ry’ikirere.
Amafoto ya Perezida Kagame na Madamu ubwo bitabiraga siporo ya Car Free Day mu Ukuboza 2017
Amafoto: Village Urugwiro


text:
Uko umuntu ahugira mu masomo cyangwa mu gushakisha imibereho ategura ahazaza he, niko usanga cyane ku bantu b’igitsina gore igihe cyo kubyara kigenda kigizwayo. Nyamara ariko ngo uko umuntu agenda akura mu myaka, ni nako ubushobozi bwe bwo kurumbuka (kubyara) bugenda bugabanuka. Nkuko bitangazwa n’urubuga « Femme actuelle », ngo gutwita ucyererewe bigira ingaruka ku mubyeyi bitaretse n’umwana uri mu nda.Ingaruka zo gutwita ucyerewe zikunze kwiyongera kuva mu myaka ya za 35 ariko cyane cyane guhera ku myaka 40. Izo ngaruka kandi zigera ku mwana ndetse no ku mubyeyi umutwite ziteye ku buryo bukurikira:
Ingaruka zishobora kuba ku mwana
Ingaruka zibaho ku mwana zirimo kwirema nabi k’urusoro kwiyongera, ndetse hakabaho ubucyererwe bw’imikurire y’umwana muri nyababyeyi ; ibi bikaba byatuma umwana yavuka atagejeje igihe, akavukana ibiro bituzuye cyangwa birenze ibisanzwe umwana akwiye kuvukana, ndetse hari n’ubwo ashobora gupfa avuka.
Ingaruka zishobora kuba ku mubyeyi
Habaho kwiyongera kw’ingaruka zo kurwara igisukari (diabète), umuvuduko w’amaraso ukabije, kuva kandi atari mu mihango, kubagwa mu gihe cyo kubyara, ndetse no kubyara umwana upfuye.
Ngo ni byiza kumenya ko izi ngaruka zibaho, nubwo hari igihe usanga abantu bifuza gutwita bakuze ari bo benshi ndetse ugasanga binabagendekera neza. Ariko burya ngo ingaruka ya mbere ni ukutabyara…kuko ngo niba 95% by’abagore bafite imyaka 30 bifuza kubyara, bakabona n’ubushobozi bwo gusama, 35% gusa by’abagore bafite imyaka 40 ni bo babasha kubigeraho. Naho ku bafite hejuru y’imyaka 35, iyo umugore yifuje gusama, hagashira amezi 6 akigerageza byaranze, ngo ni byiza ko yareba umuganga akamusuzuma.
Ikibabaje rero kuri ubu ngo ni uko usanga abantu batacyita ku ngaruka zo gutwita umuntu akuze. Ubushakashatsi bwakozwe na « Femme actuelle » mu gihugu cy’u Bufaransa bwari bwabajije ikibazo kigora kiti : « Nshobora kubyara igihe mbishaka cyangwa igihe mbishoboye?”
- 58% by’abantu babajijwe basubije ko bashobora kubyara mu gihe babishaka, naho
- 38% bavuze ko bashobora kubyara mu gihe babishoboye.
Ubwo bushakashatsi bwemeza ko ngo muri iki gihugu bifuza kubyara iyo babishatse cyane cyane iyo bageze mu myaka 50 ku gipimo kingana na 67%.
Ku byerekeye n’impamvu zitera kutifuza umwana vuba/gukererwa kubyara,
- 61% basobanura ko biterwa n’akazi kabo,
- 22% ngo baziterwa n’ubuzima bwabo, mu gihe
- 19% babiterwa n’imibereho y’umuryango.
Ku bantu bakoreweho ubushakashatsi babashije no gusubiza ikibazo babajijwe ku bijyanye n’impamvu zitera kugabanuka k’uburumbuke bw’umugabo cyangwa umugore. Abangana na 39% basubije ko biterwa n’uburyo umuntu abayeho aho usanga imyitwarire yihariye y’umuntu ishobora kwangizwa no kunywa itabi, inzoga, gufata ibiyobyabwenge, kutita ku buzima ndetse no kutabona indyo ikwiye kandi yuzuye.
Ikindi ni uko ngo ku bagera kuri 31% bishobora guterwa na none n’imyaka ndetse n’ibibazo by’ubuzima
Reba Video
Ibyo Gutwita Hejuru y'Imyaka 35
Uko umuntu ahugira mu masomo cyangwa mu gushakisha imibereho ategura ahazaza he, niko usanga cyane ku bantu b’igitsina gore igihe cyo kubyara kigenda kigizwayo. Nyamara ariko ngo uko umuntu agenda akura mu myaka, ni nako ubushobozi bwe bwo kurumbuka (kubyara) bugenda bugabanuka. Nkuko bitangazwa n’urubuga « Femme actuelle », ngo gutwita ucyererewe bigira ingaruka ku mubyeyi bitaretse n’umwana uri mu nda.Ingaruka zo gutwita ucyerewe zikunze kwiyongera kuva mu myaka ya za 35 ariko cyane cyane guhera ku myaka 40. Izo ngaruka kandi zigera ku mwana ndetse no ku mubyeyi umutwite ziteye ku buryo bukurikira:
at 1:32:00 PM
Labels: ubuzima


text:
INGINGO YO KU GIFUBIKO | UKO WAKWISHIMIRA AKAZI UKORA
Uko washimishwa n’akazi ukorana umwete
Bibiliya igira iti “umuntu wese akwiriye kurya no kunywa kandi akabonera ibyiza mu mirimo yose akorana umwete. Ibyo ni impano y’Imana” (Umubwiriza 3:13). Ese niba Imana yarashakaga ko twishimira akazi dukora, ntibyari bikwiriye ko inatwereka uko twabigeraho (Yesaya 48:17)? Igishimishije ni uko yatubwiye uko twabigeraho ikoresheje ijambo ryayo ari ryo Bibiliya. Inama zikurikira zishingiye kuri Bibiliya, zizagufasha kunyurwa n’akazi ukora.
ITOZE GUKUNDA UMURIMO
Waba ukora akazi gasaba ubwenge, agasaba imbaraga cyangwa byombi, jya uzirikana ko “umurimo wose ukoranywe umwete uzana inyungu” (Imigani 14:23). Izo nyungu ni izihe? Iya mbere ni uko bidufasha kubona ibidutunga. Ni iby’ukuri ko Imana isezeranya abayisenga by’ukuri ko izabaha ibyo bakeneye (Matayo 6:31, 32). Ariko nanone, iba yiteze ko dushyiraho akacu tugashakisha ibidutunga tutanduranyije.—2 Abatesalonike 3:10.
Bityo rero, tugomba kumva ko ari ngombwa gukora kugira ngo tubone ibidutunga kandi dusohoze neza inshingano zacu. Joshua w’imyaka 25 yaravuze ati “burya iyo ushobora kwitunga, uba warageze ku kintu gifatika. Intego y’akazi ni ukugufasha kugura ibyo ukenera.”
Uretse n’ibyo, gukorana umwete biguhesha agaciro. N’ubundi kandi, gukorana umwete bisaba imbaraga. Iyo dukoze uko dushoboye tukizirika ku kazi kacu, nubwo kaba katurambira cyangwa kavunanye, twumva tunyuzwe kuko tuba tuzi ko twageze ku kintu gikomeye cyane. Tuba tunesheje icyifuzo tugira cyo kubaho tutivuna (Imigani 26:14). Nguko uko akazi gatuma umuntu yumva anyuzwe rwose. Aaron wavuzwe mu ngingo ibanziriza iyi, yaravuze ati “iyo niriwe nkora umunsi ukira, nyuma yaho numva nishimye. Yego nshobora kuba naguye agacuho cyangwa nta wabonye ibyo nakoze, ariko mba nzi ko hari icyo nakoze.”
JYA UKORA UTIZIGAMYE
Bibiliya ishimagiza cyane umuntu “w’umuhanga mu byo akora,” n’umugore ‘ukora ibyo amaboko ye yishimira byose’ (Imigani 22:29; 31:13). Birumvikana ko kuba umuhanga bidapfa kwizana. N’ubundi kandi, muri twe nta wakwishimira gukora akazi adashoboye. Birashoboka ko iyo ari yo mpamvu abantu benshi batishimira akazi bakora, kuko baba batashyizeho imihati kugira ngo bagakorane ubuhanga.
Mu by’ukuri, iyo umuntu akunda akazi kandi akihatira kugakora neza, ni bwo ashobora kwishimira akazi kose akora. William ufite imyaka 24 yaravuze ati “iyo ukoranye umwete ukibonera ukuntu akazi ukora gafite akamaro, biragushimisha cyane. Iyo ubigenje utyo, ntiwihunza akazi cyangwa ngo ukore bike.”
ZIRIKANA KO AKAZI UKORA GAFITIYE ABANDI AKAMARO
Jya wirinda gutekereza gusa ku mafaranga uhembwa, ahubwo wibaze ibibazo nk’ibi bigira biti “kuki bikwiriye ko nkora aka kazi? Byagenda bite ntagakoze cyangwa nkagakora nabi? Akazi nkora gafitiye abandi akahe kamaro?”
Dukwiriye gutekereza kuri icyo kibazo cya nyuma by’umwihariko, kuko iyo tuzirikanye ko akazi dukora gafitiye abandi akamaro, turushaho kukishimira. Yesu yarivugiye ati “gutanga bihesha ibyishimo kuruta guhabwa” (Ibyakozwe 20:35). Uretse kuba akazi dukora kagirira akamaro abakoresha bacu n’abakiriya, nanone kagirira akamaro abagize umuryango wacu n’abakene.
Abagize umuryango wacu. Iyo umutware w’umuryango akora kugira ngo atunge abawugize, akazi akora kabagirira akamaro mu buryo nibura bubiri. Mbere na mbere kamufasha kubaha ibyo bakeneye harimo ibyokurya, imyambaro n’aho kuba. Icyo gihe aba ashohoje neza inshingano Imana yamuhaye yo ‘gutunga abe’ (1 Timoteyo 5:8). Nanone umutware w’umuryango ukorana umwete aba aha urugero rwiza abagize umuryango we. Shane wavuzwe mu ngingo ibanziriza iyi, yagize ati “data yambereye urugero rwiza mu birebana no gukorana umwete. Yari inyangamugayo kandi yaranzwe n’umwete ubuzima bwe bwose mu kazi yakoraga, akaba yaramaze igihe kirekire ari umubaji. Urugero rwiza yansigiye rwatumye menya ko ngomba kuvana amaboko mu mifuka ngakora, kugira ngo nzagirire abandi akamaro.”
Abakene. Intumwa Pawulo yagiriye Abakristo inama yo ‘gukorana umwete kugira ngo babone icyo baha abafite icyo bakennye’ (Abefeso 4:28). Koko rero, iyo dukorana umwete kugira ngo tubone ibidutunga twe n’abagize imiryango yacu, dushobora no kubona ibyo dufashisha abakene (Imigani 3:27). Ku bw’ibyo, iyo dukoranye umwete turushaho kugira ibyishimo bitewe n’uko twagize icyo dutanga.
JYA UKORA IBIRENZE IBYO WITEZWEHO
Mu Kibwiriza cya Yesu cyo ku Musozi, yaravuze ati “niba umuntu ufite ububasha aguhase ngo mujyane mu kirometero kimwe, ujyane na we mu birometero bibiri” (Matayo 5:41). Iryo hame warishyira mu bikorwa ute mu kazi ukora? Aho gukora ibyo wasabwe gusa, jya ugerageza gukora ibirenzeho. Jya wishyiriraho intego yo gukora vuba ibyo wasabwe kandi ubikore neza kurushaho, nubwo byakurushya. Jya wishimira gukora akazi kawe mu buryo bwuzuye.
Iyo ukoze ibirenze ibyo usabwa, urushaho kwishimira akazi ukora. Kubera iki? Ni ukubera ko uba umaze kukamenyera. Ukora byinshi kurushaho nta gahato, ahubwo ukabikora ubikuye ku mutima (Filemoni 14). Ibyo bitwibutsa ihame riri mu Migani 12:24 rigira riti “ukuboko kw’abanyamwete kuzategeka, ariko ukuboko k’umunebwe kuzakoreshwa imirimo y’agahato.” Ni iby’ukuri ko muri twe abashobora gukoreshwa imirimo y’agahato cyangwa y’ubucakara ari bake cyane. Ariko ukora ibyo asabwa gusa, ashobora kumva ameze nk’ukora imirimo y’agahato, kuko buri gihe yumva ko akorera abandi. Naho ukora ibirenze ibyo asabwa kandi akabikorana ubushake, akora nk’uwikorera.
JYA USHYIRA AKAZI MU MWANYA WAKO
Nubwo gukorana umwete ari byiza, twagombye kuzirikana ko hari ibindi dusabwa. Ni iby’ukuri ko Bibiliya idushishikariza kugira umwete mu kazi (Imigani 13:4). Ariko nanone, itugira inama yo kwirinda kubatwa n’akazi. Mu Mubwiriza 4:6 hagira hati “urushyi rwuzuye ikiruhuko ruruta amashyi yuzuye imirimo iruhije no kwiruka inyuma y’umuyaga.” Ibyo byumvikanisha iki? Byumvikanisha ko iyo umuntu yabaswe n’akazi ku buryo kamutwara igihe cyose n’imbaraga ze zose, ashobora kutazigera yishimira inyungu akabonamo. Koko rero, ako kazi nta cyo kamugezaho kuko aba ameze nk’‘uwiruka inyuma y’umuyaga.’
Bibiliya ishobora kudufasha gushyira mu gaciro mu birebana n’akazi. Nubwo itubwira ko tugomba gukorana umwete, inatugira inama yo “kumenya neza ibintu by’ingenzi kurusha ibindi” (Abafilipi 1:10). Ibyo bintu ni ibihe? Muri byo harimo kumarana igihe n’abagize umuryango ndetse n’incuti. Icy’ingenzi kuruta byose ni ukwifatanya mu bikorwa byo kuyoboka Imana, urugero nko gusoma Ijambo ryayo no kuritekerezaho.
Abantu bashyira mu gaciro mu mibereho yabo, bashobora kurushaho kwishimira akazi bakora. William twigeze kuvuga yagize ati “umwe mu bahoze ari abakoresha banjye yansigiye urugero rwiza rwo gushyira mu gaciro mu birebana n’akazi. Akorana umwete kandi abakiriya be bamuvuga neza bitewe n’uko akora akazi ke neza. Ariko iyo umunsi urangiye akitse imirimo ye, azirikana ko arangije akazi, igihe gisigaye kikaba icyo kwita ku bagize umuryango we no ku bikorwa byo kuyoboka Imana. Mbabwije ukuri, ari mu bantu bishimye kurusha abandi.”


text:
Ubusanzwe abantu bavuga ko kunywa mu rugero ntacyo bitwaye kuko bidatuma umuntu aba imbata y’ibiyobyabwenge ngo bimugireho n’ingaruka ku buzima bwe.
Ariko nubwo ariko abantu babyibwira ngo no kunywa izo ziri mu rugero imbere y’abana bibagiraho ingaruka zo guhorana impungenge n’agahinda uko bakubonye.
Ubushakashatsi bwakorewe ku babyeyi 1000 ndetse n’abana babo bwagaragaje ko kimwe cya kabiri cyabo babyeyi banyweraga inzoga imbere y’abana babo ndetse ko 29% babaga basinze.
Abandi 29% bemeza ko kunywa ugasinda imbere y’abana atari ikosa igihe cyose utabigize akamenyero.
Nyamara ku ruhande rw’abana babajijwe uko bumva bameze iyo babonye ababyeyi babo barimo kunywa inzoga, umwe kugeza kuri batanu bagaragaje ko iyo ababyeyi babo banyweye inzoga babegereye bibabangamira cyane.
Si ibyo gusa kandi kuko abana bagera kuri 11% bagaragaje ko bibatera impungenge no kubibazaho, 7% bavuze ko usanga ababyeyi babo bababwira ibintu byinshi batari basanzwe bavuga, abana 8% bavuze ko bitabahindura, 12% bavuze ko ababyeyi babo usanga nta kwigengesera bafite naho 15% bavuze ko iyo iwabo banyoye inzoga babaryamisha hakiri kare cyangwa se bakabaryamisha mu masaha akuze cyane kurenza uko byari bisanzwe.
Umuyobozi w’Ikigo cy’Ubushakashatsi ku binyobwa bisembuye mu Bwongereza, Katherine Brown, yagize ati “Kunywa ibinyobwa bisembuye kw’ababyeyi bigira ingaruka za buri munsi ku buzima bw’abana.”
Yavuze ko baba bameze nkaho bari mu bukankurambaga bwo kubashishikariza nabo kuzazinywa ndetse ko bigora ababyeyi kuba bakwigisha abana babo ibibi by’inzoga.


text:
KUBWIRIZA NO KWIGISHA KU ISI HOSE
Afurika
IBIHUGU 58
ABATURAGE 994.839.242
ABABWIRIZA 1.421.375
ABIGISHIJWE BIBILIYA 3.516.524
Bakurikiye mwarimu wabo
José ni umuvandimwe w’umupayiniya ukiri muto uba mu nkengero z’umugi wa Luanda muri Angola. Yigisha ku ishuri riri hafi y’Inzu y’Ubwami. Kubera ko afite imico ya gikristo kandi akaba azi kwigisha, abanyeshuri be 86 baramukunda kandi bakamwubaha. Itorero rye rigira amateraniro yo mu mibyizi atangira saa kumi. Bityo yahawe uruhushya rwo kujya ataha kare kuri uwo munsi. Iyo avuye ku kazi ahita ajya ku Nzu y’Ubwami.
Bamwe mu banyeshuri ba José bibazaga impamvu ataha kare n’aho yabaga agiye. Umunsi umwe, babiri muri bo bashatse kwimara amatsiko, maze baramukurikira na bo bajya mu materaniro. Nyuma yaho, abandi banyeshuri batatu bagiye mu materaniro basanga José afite ikiganiro mu Iteraniro ry’Umurimo. Iyo nkuru yahise isakara mu ishuri rye. Mu byumweru byakurikiyeho, abanyeshuri baje mu materaniro bavuye kuri 5 bagera kuri 21. Ababwiriza bateranira muri iyo Nzu y’Ubwami basabye abo bana bose kubigisha Bibiliya kandi abenshi muri bo baremeye. Igihe abo bana batangiraga kujya bajya ku ishuri bafite ibitabo byacu, abandi benshi barashimishijwe batangira kujya baza mu materaniro. Uwo mwaka w’amasomo wagiye kurangira abanyeshuri 54 muri 86 baragiye mu materaniro. José yavuze ko abanyeshuri be 23 bakomeje kugira amajyambere mu buryo bw’umwuka kandi ko bakomeje kujya mu materaniro.
Ese ifasi ntiyari ihagije?
Igihe abapayiniya ba bwite bo muri Nijeriya ari bo Joseph n’umugore we Evezi bageraga mu ifasi yabo nshya, ababwiriza benshi bari baracitse intege barababwiye bati “ntidufite ifasi ihagije. Yarabwirijwe cyane.” Hashize umwaka umwe, Joseph yandikiye ibiro by’ishami agira ati “tujya mu ifasi yacu buri munsi kandi dukuraho inzitizi zituma abantu batugirira urwikekwe cyangwa ntibitabire ukuri. Tujya mu murimo dufite ibikoresho twerekaniraho videwo, tukazereka abana, ingimbi n’abangavu n’abantu bakuru. Ibyo byatanze iki? Buri kwezi, jye n’umugore wanjye twigisha Bibiliya abantu 18, kandi hari igihe tunanirwa gusubira gusura abantu bose bifuza kwiga Bibiliya. Nanone abana bakomeza kudusaba kubereka ‘videwo za Kalebu.’ ”
Abaturage bo ku kirwa basaba ubufasha
Muri Mata 2014, ibiro by’ishami byo muri Kongo (Kinshasa) byabonye ibaruwa ikora ku mutima yari yoherejwe n’abarobyi bo ku kirwa cya Ibinja kiri mu kiyaga cya Kivu. Abo barobyi bakunda kuva kuri icyo kirwa bakajya mu migi ihakikije bagiye gucuruza. Igihe kimwe bagiye mu mugi wa Bukavu, bahura n’Abahamya ba Yehova. Abahamya babagejejeho ubutumwa bwiza kandi babaha Bibiliya n’ibindi bitabo by’imfashanyigisho za Bibiliya.
Abo barobyi bashimishijwe n’ibyo basomye maze batangira kubibwira abandi bantu bo kuri icyo kirwa. Kubera ko habonetse abantu benshi bashimishijwe, abo barobyi bohereje mugenzi wabo i Bukavu gushaka Abahamya ngo abasabe kuza ku kirwa cya Ibinja. Yagezeyo arababura, nuko yandikira ibiro by’ishami ati “twabasabaga ko mwatwoherereza Abahamya, bakaza kudufasha kumenya Bibiliya nk’uko bayizi kandi tukamenya uko twazabaho iteka. Twiteguye kubacumbikira. Niteguye gutanga ikibanza cyanjye kugira ngo cyubakwemo urusengero. Imirongo yo muri Bibiliya twasomye mu bitabo byanyu yatweretse ko ibyo abapadiri n’abapasiteri batwigisha ari ibinyoma. Twemera tudashidikanya ko twabonye idini ry’ukuri. Hano ku kirwa cya Ibinja hari abantu benshi bifuza kwiga Bibiliya bakaba Abahamya ba Yehova.”
Iyo baruwa yagaragazaga ko kuri icyo kirwa hari abantu bashimishijwe bagera kuri 40. Icyo kirwa gituwe n’abantu basaga 18.000, ariko nta Bahamya bahari. Ibiro by’ishami byahise byohereza kuri icyo kirwa abapayiniya ba bwite babiri bavuga ururimi rwaho.
Ubu pasiteri asigaye atega amatwi
“Sinzongera gusiba Urwibutso.” Ayo ni amagambo yavuzwe n’umupasiteri wo mu idini rizwi cyane ry’Abaporotesitanti muri Afurika y’Epfo. Ni iki cyatumye uwo muyobozi w’idini ajya mu Rwibutso rwabaye muri Mata 2014? Byose byatangiye igihe abavandimwe babiri badahuje ubwoko bari bajyanye kubwiriza bagakomanga iwe. Bakurikije uko bari bamuzi, batekerezaga ko uwo mupasiteri ashobora kwanga kubatega amatwi. Umwe muri abo bavandimwe witwa Adaine, asobanura uko byagenze agira ati “twatangajwe no kubona adukingurira akatwinjiza mu nzu. Twagiranye ikiganiro kirekire. Yatangajwe no kubona umuzungu abwiriza mu gace gatuwe n’abirabura kandi akamuvugisha mu rurimi rwe kavukire. Uwo mupasiteri yatangiye kwiga Bibiliya buri gihe.”
Adaine akomeza agira ati “uwo mugabo yari amaze imyaka isaga 40 ari pasiteri kandi yari yaranabaye umumisiyonari, ariko amaze kugira imyaka 80, ni bwo yabonye ibisubizo by’ibibazo byose yibazaga. Akunda igitabo Twigane ukwizera kwabo. Iyo twiga Bibiliya, afata mu mutwe ingingo zimwe na zimwe akazikoresha mu bibwiriza atanga mu rusengero. Yeretse abantu bo mu idini rye igitabo Ni iki mu by’ukuri Bibiliya yigisha? Yarababwiye ati ‘Abahamya ba Yehova nibaza kubasura bafite iki gitabo, muzabakire kandi mubatege amatwi, kuko iki gitabo cyuzuye ubutunzi bwo mu buryo bw’umwuka.’ ”
Uwo mupasiteri yabwiye Adaine ko abayobozi b’idini rye bamugiriye inama zitajenjetse kandi bamwihanangiriza ko atagomba kongera kuvuga Abahamya ba Yehova mu bibwiriza bye. Ntiyari azi icyo yakora. Adaine yibutse inkuru y’umwigisha w’umulayiki wo muri Miyanimari, yasohohotse mu Gitabo nyamwaka cy’Abahamya ba Yehova 2013. Igihe Adaine yasomeraga uwo mupasiteri iyo nkuru, yaravuze ati “uyu ni jye rwose! Ngomba gufata umwanzuro ukomeye, kandi ngomba kuwufata ntatindiganyije.”
Uwo mupasiteri yagiye mu Rwibutso ku ncuro ya mbere ku itariki ya 14 Mata 2014, kandi avuga ko atazongera kurusiba. Yavuze ko yiyemeje guca ukubiri n’idini ry’ikinyoma iyo riva rikagera.
Bashakisha mu mirima y’ibiti bya kakawo
Baffour na Aaron ni abapayiniya ba bwite mu karere ka Bokabo mu burengerazuba bwa Gana, gakize ku biti bya kakawo. Ifasi yabo irimo amazu mato atatanye, ku buryo nta bundi buryo bwo kuyageraho uretse kunyura mu tuyira duto tunyura mu mirima. Iyo wibeshye akayira, ushobora kuyoba mu buryo bworoshye! Umunsi umwe, Baffour na Aaron baribeshye baca mu yindi nzira, ibageza ku tuzu batari barigeze basura. Bahuye na Michael na Patience, bashimishwa n’ubutumwa bwabo kandi bahita bemera kwiga Bibiliya. Nyuma yaho Michael yarababwiye ati “tumaze imyaka ibiri twararetse kujya mu rusengero kubera ko twabonyeyo ibintu binyuranye n’ibyo Bibiliya yigisha. Kuva icyo gihe, jye na Patience twiyigisha Bibiliya, tugashakisha ibisubizo by’ibibazo twibaza. Tumaze igihe dusenga dusaba ko hagira umuntu udufasha kubona ukuri.” Bahise batangira kujya mu materaniro, nubwo bibasaba gukora urugendo rurerure mu mirima. Mu mwaka ushize, uwo mugabo n’umugore we barabatijwe kandi babaye abapayiniya b’igihe cyose. Ubu na bo banyura mu tuyira two mu mirima y’ibiti bya kakawo bashakisha abandi ‘bamaze igihe basenga basaba ko hagira umuntu ubafasha kubona ukuri.’


text:
IGICE CYA 19
Yesu ahanura ibintu bikomeye bizaba ku isi
Yesu yagaragaje ibimenyetso byari kuranga ukuhaba kwe afite ubutware bwa cyami n’iminsi y’imperuka
IGIHE intumwa enye za Yesu zari ku musozi w’Imyelayo zitegeye Yerusalemu n’urusengero rwayo, zamubajije biherereye icyo ibyo yari yavuze bisobanura. Yesu yari yababwiye ko urusengero rw’i Yerusalemu rwari kuzarimburwa. Mbere yaho yari yarababwiye ibyerekeye ‘iminsi y’imperuka’ (Matayo 13:40, 49). Icyo gihe noneho izo ntumwa zaramubajije ziti “ni ikihe kimenyetso kizagaragaza ukuhaba kwawe n’iminsi y’imperuka?”—Matayo 24:3.
Yesu agiye kuzisubiza, yazibwiye ibintu byagombaga kubaho mbere y’uko Yerusalemu irimburwa. Ariko amagambo ye yari akubiyemo byinshi birenze ibyo. Ubuhanuzi bwe bwari kuzagira irindi sohozwa ryagutse rireba isi yose. Yesu yahanuye ibintu binyuranye birebana n’imimerere yo ku isi, byose hamwe bikaba byari kuba bigize ikimenyetso. Icyo kimenyetso cyari gutuma abari ku isi bamenya ko Yesu yatangiye kuhaba ari Umwami mu ijuru. Mu yandi magambo, icyo kimenyetso cyari kugaragaza ko Yehova Imana yimitse Yesu mu Bwami bwa kimesiya bwasezeranyijwe kuva kera. Icyo kimenyetso cyari kuba gisobanura ko ubwo Bwami bwari kuba buri hafi kuvanaho ibibi bukazanira abantu amahoro nyakuri. Ibyo Yesu yahanuye ni byo byari kugaragaza iminsi y’imperuka y’iyi si ishaje, igizwe na gahunda y’amadini, politiki n’imibereho y’abaturage biriho muri iki gihe, kandi ko hagiye gutangira isi nshya.
Igihe Yesu yasobanuraga ibyari kuba ku isi mu gihe cyo kuhaba kwe ari Umwami mu ijuru, yavuze ko hari kubaho intambara zishyamiranya amahanga, inzara, imitingito ikaze n’indwara z’ibyorezo. Ibikorwa by’ubwicamategeko byari kwiyongera. Abigishwa nyakuri ba Yesu bari kubwiriza ubutumwa bwiza bw’Ubwami bw’Imana ku isi hose. Indunduro y’ibyo byose yari kuba “umubabaro ukomeye” utarigeze ubaho mbere hose.—Matayo 24:21.
Abigishwa ba Yesu bari kubwirwa n’iki igihe uwo mubabaro wari kuba wegereje? Yesu yaravuze ati “mufatire urugero ku giti cy’umutini” (Matayo 24:32). Iyo igiti cy’umutini kizanye amababi menshi biba ari ikimenyetso kigaragaza ko impeshyi yegereje. Mu buryo nk’ubwo, igihe ibimenyetso byose Yesu yahanuye byari kugaragara mu gihe kimwe, byari kuba ari ikimenyetso cy’uko imperuka yegereje. Nta wari kumenya umunsi n’isaha uwo mubabaro ukomeye wari gutangiriraho, keretse Data wenyine. Ni yo mpamvu Yesu yabwiye abigishwa be ati “mukomeze kuba maso, kuko mutazi umunsi igihe cyagenwe kizasohorera.”—Mariko 13:33.
^ par. 14 Niba wifuza ibindi bisobanuro ku byerekeye ubuhanuzi bwa Yesu, reba igice cya 9 mu gitabo Ni iki Bibiliya itwigisha?, cyanditswe n’Abahamya ba Yehova.


text:
Tugutumiriye gusura ibiro byacu byo muri Amerika
“Na n’ubu turacyibuka uko byari bimeze igihe twajyaga gusura Beteli, kandi ntituzigera tubyibagirwa.” Ibyo byavuzwe n’umugore n’umugabo bo muri Vanuwatu, nyuma yo gusura Beteli, ni ukuvuga ibiro by’Abahamya ba Yehova byo muri Leta Zunze Ubumwe za Amerika. Uko ni na ko abantu basaga ibihumbi 70 bahasura buri mwaka bumva bameze.
Ese wari wasura ibiro by’Abahamya ba Yehova byo muri Leta Zunze Ubumwe za Amerika? Niba utarabisura, uhawe ikaze.
Ni iki uzabona nujya gusura ahantu hatatu ibyo biro bikorera?
Icyicaro gikuru kiri i Brooklyn, muri leta ya New York. Sura aho hantu maze bakwereke ukuntu Abahamya ba Yehova bategura kandi bakayobora umurimo wo kubwiriza ubutumwa bwiza ku isi hose. Nanone uzabona imurika rivuga ngo “Ubwoko bwitirirwa izina ry’Imana,” ryerekana amateka yaranze ubwoko bwa Yehova kuva mu kinyejana cya mbere kugeza ubu. Uzabona n’irindi murika rivuga ngo “Bibiliya n’izina ry’Imana,” ryerekana ubuhinduzi butandukanye bwa Bibiliya bugaragaramo izina bwite ry’Imana.
Amashuri abera i Patterson, muri leta ya New York. Uzajye kuhasura wirebere amashuri ahari, urugero nk’Ishuri rya Bibiliya rya Gileyadi hamwe n’Ishuri ry’Abagize Komite z’Amashami n’Abagore Babo. Nanone uzibonera amafoto na videwo bigaragaza imikorere y’inzego zikorera mu biro, urugero nk’urwego rw’ubugeni, urushinzwe amajwi n’amashusho, urw’amategeko n’urwego rw’umurimo.
Uko ibitabo bicapwa n’uko byoherezwa. Bikorerwa i Wallkill, muri leta ya New York. Uzajye kuhasura wirebere ukuntu Bibiliya n’ibitabo by’imfashanyigisho zayo bicapwa, uko biteranywa, n’uko byoherezwa mu matorero yo muri Leta Zunze Ubumwe za Amerika, muri Karayibe no hirya no hino ku isi.
Gutembera aho hantu bimara igihe kingana iki?
Gusura ibiro by’i Brooklyn bimara isaha; i Patterson bimara amasaha abiri; i Wallkill bimara isaha n’igice.
Ni ba nde batembereza abashyitsi?
Abakora mu nzego z’imirimo zitandukanye kuri Beteli ni bo batembereza abantu. Babona ko gutembereza abashyitsi ari kimwe n’indi mirimo bakora yo guteza imbere umurimo wo kwigisha ukorwa ku isi hose. Muri Gicurasi 2014, aho hantu hatatu ibiro byacu bikorera hakoraga abantu basaga 5.000 kandi abasaga 3.600 bari baratojwe gutembereza abashyitsi. Iyo gahunda yo gutembereza abashyitsi ikorwa mu ndimi zigera kuri 40.
Ese kuhasura birishyuzwa?
Kuhasura ni ubuntu.
Ese ni ngombwa ko umuntu aba Umuhamya wa Yehova ngo abone gusura ibyo biro?
Oya. Abenshi bahasura si Abahamya. Abantu bose bahasura, baba Abahamya n’abatari bo, basobanukirwa uko umurimo Abahamya ba Yehova bakorera ku isi yose utegurwa n’uko uyoborwa.
Hari umugore w’Umwisilamu wasuye ibiro by’i Patterson aturutse mu Buhinde. Amaze kuhasura, yaravuze ati “uwakwibera hano. Mwakoze cyane kuba mwanyeretse ko munyubashye.”
Ese abana na bo bahasura?
Cyane rwose! Kuhasura bishobora kubakora ku mutima. John, wo muri Leta Zunze Ubumwe za Amerika, amaze kuhasura, yaravuze ati “kuva twahasura, abana twajyanye ntibahwema kuvuga ibyo bahabonye. Tutarajya kuhasura, gukora kuri Beteli ntibumvaga icyo ari cyo; ariko ubu kuhakora ni yo ntego yabo.”
Ese umuntu ashobora kujya gusura ibiro by’Abahamya ba Yehova byo mu bindi bihugu?
Yego. Mu bihugu byinshi hashyizweho iyo gahunda yo gutembereza abashyitsi. Kugira ngo umenye aho ibyo biro biherereye, reba ku rubuga ahanditse ngo “Amakuru arebana no gusura ibiro byacu.” Rwose uratumiwe ngo uzaze usure ibiro by’Abahamya ba Yehova.


text:
IKIGANIRO | ELDAR NEBOLSIN
Umuhanga mu gucuranga piyano asobanura imyizerere ye
Eldar Nebolsin wo muri Uzubekisitani ni umucuranzi wa piyano uzwi ku rwego mpuzamahanga. Yacuranze solo ari kumwe n’amatsinda y’abacuranzi atandukanye mu migi ya Londres, Moscou, St. Petersburg, New York, Paris, Roma, Sydney, Tokyo na Vienne. Eldar yakuriye mu cyahoze ari Leta Zunze Ubumwe z’Abasoviyeti, akura atemera Imana. Ariko nyuma yaho yaje kwemera ko abantu baremwe n’Umuremyi wuje urukundo. Igazeti ya Nimukanguke! yagiranye na we ikiganiro, imubaza ibibazo bifitanye isano n’umuzika no kwizera kwe.
Ni iki cyatumye uba umucuranzi?
Ababyeyi banjye bombi bacuranga piyano. Batangiye kuyinyigisha mfite imyaka itanu. Nyuma yaho naje kwiga mu ishuri rikuru ry’umuzika ryo mu mugi wa Tashkent.
Tubwire ingorane zo gucurangira mu itsinda ry’abacuranzi.
Amatsinda y’abacuranzi aba atandukanye. Ayo matsinda aba ameze nk’ibikoresho by’umuzika bya rutura “bicurangwa” n’ababiyobora. Urebye, kimwe mu bintu bigora umuntu ucuranga solo ni ukujyana neza n’umuyobozi w’itsinda ry’abacuranzi. Nabigereranya n’abantu babiri bafitanye ubucuti. Aho kugira ngo umwe yiharire ijambo, buri wese aba agomba guha mugenzi we umwanya. Ubusanzwe kugira ngo umuntu agere kuri iyo ntego, aba afite igihe cyo kwitoza incuro imwe cyangwa ebyiri.
Umara igihe kingana iki witoza?
Mara nibura amasaha atatu ku munsi, kandi ubwo sinyamara nitoza gusa ibice bikomeye by’indirimbo. Nanone niga imiterere y’indirimbo ndimo nitoza, ariko ntayicuranga. Ikindi nkora ni ukumva izindi ndirimbo zahimbwe n’umuhanzi wahimbye indirimbo ndimo nitoza. Ibyo bituma ndushaho kuyisobanukirwa.
None se ubuhanga bw’umuntu ucuranga piyano bugaragarira he?
Bugaragarira mu bushobozi afite bwo gucuranga piyano. Ibyo rero bisobanura iki? Ubundi, piyano ni nk’ingoma. Iyo ucuranze inota runaka, ubunini bw’ijwi bugenda bugabanuka. Si kimwe n’ibindi bikoresho bahuhamo cyangwa amajwi y’abantu, kuko byo amajwi yabyo ashobora kugenda umujyo umwe, cyangwa ubunini bwayo bukiyongera. Ubwo rero umucuranzi wa piyano aba arwana no kugira ngo ijwi ry’inota runaka ritagabanuka. Kugira ngo abigereho, akoresha intoki n’ubujana abigiranye ubuhanga ari na ko akandagira ku cyuma cya piyano. Ibyo bituma ijwi rimara igihe kirekire kurushaho kandi ubwiza bwaryo bukagenda buhindagurika. Iyo umucuranzi wa piyano amaze kugira ubwo buhanga, aba ashobora gucuranga piyano ku buryo wagira ngo ni umwirongi, ikondera cyangwa yacuranga ukagira ngo ni itsinda ry’abacuranzi. Nanone ashobora kuyicuranga ku buryo wagira ngo ni ijwi ry’umuntu, dore ko ari ryo ryiza cyane kuruta andi yose.
Yewe, biragaragara ko ukunda umuzika cyane.
Jye mfata umuzika nk’ururimi rugaragaza kandi rukumvikanisha ibyiyumvo bigoye cyangwa bitanashobora gusobanurwa mu magambo.
None se ni iki cyatumye ushishikazwa n’iby’Imana?
Iwacu hahoraga huzuye ibitabo data yavanaga i Moscou. Igitabo cyanshishikaje cyane ni ikirimo inkuru za Bibiliya zivuga iby’amateka y’abantu n’ibyabaye ku Bisirayeli. Ikindi gitabo nabonye ni icyitwa Ushobora Kubaho Iteka ku Isi Izahinduka Paradizo, cyanditswe n’Abahamya ba Yehova. * Nashimishijwe cyane n’ukuntu gisobanura neza inyigisho zo muri Bibiliya. Igihe nimukiraga muri Esipanye mu wa 1991 ngiye kwiga umuzika, najyanye icyo gitabo kandi ngisoma incuro nyinshi. Icyo gihe nagize ukwizera kudashingiye ku byiyumvo gusa, ahubwo gushingiye no ku bimenyetso bifatika kandi byumvikana.
Inyigisho yo muri Bibiliya yanshishikaje cyane, ni isezerano ryo muri Bibiliya ry’uko abantu bazaba ku isi iteka ryose. Numvaga ibyo bishyize mu gaciro rwose. Ikindi nababwira ni uko nari ntarahura n’Abahamya ba Yehova. Ariko icyo gihe niyemeje ko ninongera guhura na bo, nzabasaba kunyigisha Bibiliya.
None se wahuye n’Abahamya ute?
Nyuma y’iminsi mike niyemeje kubashaka, nahuye n’abagore babiri, buri wese afite Bibiliya mu ntoki. Naratekereje nti “aba bantu bameze nk’abo nasomye mu gitabo! Barimo barabwiriza nk’uko Abakristo bo mu bihe bya Bibiliya babwirizaga.” Nyuma y’igihe gito, natangiye kwiga Bibiliya mbifashijwemo n’Umuhamya. Muri iki gihe, nshimishwa cyane no gufasha abandi kumenya Umuremyi wacu.
None se ko utemeraga Imana, ni iki cyakwemeje ko hariho Umuremyi?
Umuzika ni wo wabimfashijemo. Abantu hafi ya bose bakunda umuzika, kandi inyamaswa zo ntizishobora kugeza kuri urwo rwego. Mu muzika umuntu agaragarizamo ibyishimo, icyizere, ubwuzu n’ibindi byiyumvo hafi ya byose. Ubusanzwe iyo twumvise umuzika, dutangira kunyeganyega tukajyanirana na wo. Ariko se umuzika ni kamara kugira ngo umuntu akomeze kubaho? Ese ugira uruhare mu gufasha ibinyabuzima bifite imbaraga gukomeza kubaho, naho ibifite intege nke bigapfa, nk’uko abashyigikira inyigisho y’ubwihindurize babyigisha? Ntekereza ko ibyo atari ukuri. Jye uko mbibona, ntibyaba bihuje n’ubwenge kuvuga ko ubwonko bw’umuntu bufite ubushobozi bwo guhimba indirimbo no kuzishimira, urugero nk’iza Mozart na Beethoven, bwabayeho biturutse ku bwihindurize. Ahubwo ibisobanuro byumvikana ni ibivuga ko ubwonko bwacu bwaremwe n’Umuremyi ufite ubwenge kandi wuje urukundo.
Bibiliya ni nk’umuzika unogeye amatwi, urimo ubutumwa bugenewe abantu bose, wacuranzwe n’umuhanzi w’umuhanga
Ni iki cyatumye wemera ko Bibiliya yakomotse ku Mana?
Bibiliya yanditswe n’abantu bagera kuri 40. Igizwe n’ibitabo bito 66, byanditswe mu gihe cy’imyaka 1.600. Naribajije nti “ni nde waba yarandikishije icyo gitabo cyandikanywe ubuhanga kandi ibivugwamo bikaba bihuza?” Birumvikana ko nta wundi wabikora uretse Imana. Numva ko Bibiliya ari nk’umuzika unogeye amatwi, urimo ubutumwa bugenewe abantu bose, wacuranzwe n’umuhanzi w’umuhanga.
^ par. 15 Ubu Abahamya ba Yehova bakoresha igitabo cy’imfashanyigisho ya Bibiliya cyitwa Ni iki mu by’ukuri Bibiliya yigisha? Ushobora kugisanga ku rubuga rwa www.jw.org/rw.


text:
Bugesera: Igiterane cy’abashakanye cyitabiriwe n’imiryango irenga 150
Umunsi wo ku cyumweru tariki ya 26/03/2017 habaye amahugurwa y’abubatse ingo mw’itorero rya ADEPR Nyamata.
Intego yagiraga iti: "Urugo nifuza kubamo"
Umwigisha muri ayo mahugurwa yari Pst Desire Habyarimana yunganiwe n’umufasha we Kiyange Adda Darlene.
Ijambo ry’Imana dusanga mu gitabo cy’aba Efeso 5: 22-32. Niryo umwigisha yashingiyeho ahugura abari bitabiriye ayo mahugurwa. Abahuguwe babashije kumenya ko buri wese agomba kubahiriza inshingano ze kugira ngo ingo zabo zibe nziza. Bamenyeshejwe ibyo abagabo bakunda nibyo abagore bakunda mu rwego rwo kugira ngo buri wese yitwararike mugenzi we.
Nyuma yo guhugurwa habayeho kwicara mu matsinda abagore ukwabo n’abagabo ukwabo hari hagamijwe koko kureba ibyo bakunda nibyo banga noneho aribo babyivugiye bibiviriyemo. Bahawe umwanya barabyandika nyuma habaho kubivugaho hifashishijwe itsinda ry’abantu 4 bari bateguwe kugira icyo bavuga ku byavuye mu matsinda yombi.
Icyagaragaye nuko ibibazo byinshi bishingiye ku kutaganira hagati y’abashakanye. Kutita ku bintu birtyo inshingano za buri umwe umwe ntizubahirizwe bigatuma abantu bata ingo zabo bakishora mu byaha by’ubusambanyi.
Amahugurwa arangiye habayeho kwihana. Abantu barasengewe kugira ngo noneho bagende bubahirize inshingano zabo zo kubaka urugo.


text:
Umuvugabutumwa mpuzamahanga Bishop T.D. Jakes yatangaje ko abagore bakwiye kwibuka ko nubwo ijambo ry’Imana ribasaba kugandukira abagabo babo, ariko atari buri wese kuko iki gikorwa kigomba kurangirira mu rugo.
Ibi T.D. Jakes yabitangarije mu nama yagutse ku miyoborere yaberaga i Windhoek mu gihugu cya Namibiya, nibwo yibukije abagore ko icyo Bibiliya ibasaba cyo kugandukira abagabo kigarukira mu ngo zabo, batagomba kuganduka imbere ya buri mugabo babonye wese. Iyi nama yamaze iminsi ibiri yareberaga hamwe uburyo abagore bahuza inshingano baba bafite mu kazi gasanzwe ndetse no kubahiriza ibyo basabwa mu ngo zabo.
The Christian Post yavuze ko Jakes yifashishije ijambo ry’Imana yagize ati ‘’ Bibiliya ivuga ko abagore bagomba kuganduka, si ku bagabo bose, ahubwo umugore akagandukira umugabo we.’’ Akomeza agira ati ‘’Imana yashyizeho uburyo urugo rubaho, ibyo rero ntabwo ari byo uterura ngo ujye kubikora ahandi.’’
Ati ‘’ ikibazo kiba kwibaza ngo ibyo bishyirwa mu bikorwa ryari kuri nde? Ushobora kuba umuyobozi mukuru w’ikigo gikomeye ( CEO) ariko bishobora guhinduka ugeze mu cyumba iwawe!ugomba kwiga gutandukanya inshingano bitewe n’aho uri, kuko nutabikora gutyo bizakugora.’’
Jakes yanagarutse ku buryo abagore bakomeza gutera imbere muri Afurika yunze ubumwe, avuga ko iyo bigenze gutya ntawongera guhonyora uburenganzira bwabo uko yiboneye. Ati ‘’Twabonye impinduka muri Amerika mugihe cy’impinduramatwara, umugore yari ameze nk’umutungo, ntabwo rero ari ibintu by’umwihariko muri Afurika, Ubuhindi cyangwa Aziya.’’
Akomeza avuga ko yishimira intambwe iterwa muri Afurika, ati ‘’ kuri jye umugore mwiza ni uwuzuza ibyo asabwa nk’umugore, nkunda umugore w’umuhanga, wakwikorerera n’umutwaro, bagore mukwiye kuba abadutwaza atari abo dutwara.’’ Ubusanzwe Bibiliya isaba abagore kuganduka kuko itorero rigandukira Kristo, ariko ntawe ukwiye gutwara ubusobanuro bwaryo nabi ngo atekereze ko umugore ari igikoresho cye.
Bishop T.D Jakes ni umushumba mukuru w’itorero ryitwa Potter’s House Church riherereye i Dallas muri Texas, rikaba itorero ryagutse kuko rifite abayoboke basaga ibihumbi 30 ( 30,000).


text:
Arababwira ati "Mujye mu bihugu byose, mwigishe abaremwe bose ubutumwa bwiza" - Mariko 16:15.
Mu gihe hirya no hino ku isi by’umwihariko mu bihugu byiganjemo Abayisilamu havugwa ihohoterwa n’itoteza rikabije ku bakristo, mu bihugu by’Ubumwe bw’Abarabu hatangijwe itorero rizafasha guhuriza hamwe abimukira n’abenegihugu bayobotse Kristo.
Uru rusengero ruteganijwe ko ruzajya rwakira abantu bagera ku bihumbi 60 kugeza ku bihumbi 70 baturiye agace kitwa Mussafah, agace gatuwemo cyane n’abimukira baturuka mu bihugu by’Afurika, Bangladesh,India,Pakistan,Phillipines ndetse n’Abarabu bemeye Yesu Kristo.
Ministiri w’umuco, urubyiruko n’iterambere ry’umuryango muri icyo gihugu Mubarak Al Nahyan, afungura ku mugaragaro iryo torero, yavuze ko ari intambwe ikomeye igihugu cye kirimo gutera mu kubabarira no gushyikira andi madini. Yakomeje avuga ko ashimira uwahoze ari umuyobozi w’igihugu cye akanaba se w’umuyobozi uriho muri iki gihe Zayed Bin Sultan Al Nahyan,amushimira kubw’ubuhanga bwe, umurava, kwirinda, icyubahiro n’ubutabera yagaragaje,yagize ati "ubuyobozi bwacu buzi ko umutungo uhamye ari ukubaha no guha agaciro imyizerere y’ iyobokamana itandukanye yabatuye mu gihugu cyacu, kandi ndatekereza ubu mushobora kuba abahamya ko igihugu cyacu cyubahiriza ubwo burenganzira."
Abakristo muri iki gihugu bakaba bagize 9 ku ijana gusa mu gihe 76 ku ijana ari Abayisilamu hakaba kandi hari n’ Abahindu n’ Ababudisite bake.
Mu muhango wo gutangiza iri torero Bishop Pawulo Hinder uhagarariye Itorero ry’Intumwa muri Arabiya y’Epfo, yavuze ko ashimira cyane abayobozi babemereye kubaha umwanya wo gukomerezamo imyemerere yabo kandi abizeza ko bazakomeza gukorana no mu bikorwa by’ iterambere kugira ngo babashe kubakira hamwe amahoro arambye. Yashimiye kandi by’umwihariko umuyobozi w’ Ubumwe bw’ ibihugu by’Abarabu Khalifa bin Zayed Al Nahyan, amushimira uwo mutima wo kuba yaremereye Abakristo,no kumutekano n’amahoro birangwa ku butaka bayoboye.


text:
Abacuruzi bo mu Mujyi wa Musanze bari bamaze igihe bakorera mu nyubako zishaje zirimo n’izubatswe mu myaka ya 1970 barinubira icyemezo cyo kuzifunga aho ngo batahawe igihe gihagije cyo kwitegura kuzivamo.
Ni umwanzuro wasohotse usaba ba nyir’izo nyubako kuzivugurura bazihuza n’igishushanyo mbonera cyemejwe n’inama njyanama y’Akarere ka Musanze ahagomba kubakwa inzu z’ubucuruzi zigerekeranye.
Muri uwo mwanzuro, abakoreraga ubucuruzi muri ziriya nyubako zishaje basabwe kwimurira ibikorwa byabo mu isoko rishya rya Musanze bitarenze ku wa 30 Nzeli 2017.
Cyakora, abacuruzi bamwe ndetse na ba nyir’inyubako zigomba kuvugururwa bahuriza ku kuvuga ko icyemezo cyo kuvugurura inyubako mu Mujyi wa Musanze ari cyiza ariko bakinubira ko gikomeje kubakururira ibibazo bitandukanye mu bucuruzi bwabo bishamikiye ku kuba batarahawe umwanya wo kwitegura.
Hagati aho nk’uko bigaragarira ugeze mu Mujyi wa Musanze, inyubako nyinshi zarafunzwe ku itariki ya 30 Nzeli ndetse n’ugerageza kongera gufungura arabihanirwa, gusa hari bamwe bacuruza mu ibanga.
Abacuruzi barasaba ubuyobozi ko bakumvwa hagashakwa umwanzuro utabangamiye impande zombi.
Assouman Mbaraga, ubafite inyubako mu Mujyi wa Musanze zigomba kuvugurwa, agira ati “Ntiturwanya ubwiza bw’umujyi wacu, tubifitemo inyungu nubundi gusa ntitwahawe igihe gihagije nka ba nyir’inyubako ngo dushakishe ibikoresho n’ibindi bisabwa kugira ngo tuvugurure nk’uko byifuzwa n’ubuyobozi.”
Akomeza avuga ko ba nyir’inyubako bagiranye inama n’ubuyobozi bw’Akarere ka Musanze maze bagaragaza ikibazo cyabo cyo kuba batari biteguye guhita bubaka kubera ko ngo bake muri bo ari bo gusa bafite ubushobozi bwo kubona amafaranga bazahita bakoresha.
Saul, we avuga ko icyemezo bafatiwe cyahubukiwe, ati “Tubwirwa kujya mu isoko rya kijyambere rya Musanze ariko akarere kananiwe kumvikana na ba nyira ryo kugira ngo badukodeshe ibibanza ku giciro gito. Niba mu nyubako zishaje narishyuraga ibihumbi 50 aho nakoreraga kandi tukahakorera turi babiri cyangwa batatu, ubu ntibyakunda mu isoko rishya.”
Ikibanza cyo gucururizaho gifite ubuso bwa metero kare imwe gikodeshwa ibihumbi icyenda ku kwezi; igiciro abacuri bahurizaho bavuga ko gihanitse bitewe n’ingano y’icyo kibanza.
Akarere ka Musanze ko kavuga ko icyemezo cyo kuvugurura inyubako z’Umujyi cyafashwe nyuma y’inama nyinshi n’ibiganiro byakozwe hamwe n’abacuruzi ndetse n’abahagarariye urugaga rw’abikorera(PSF) muri ako karere.
Peter Clever Bagirishya, Umunyamabanga Nshingwabikorwa w’Akarere ka Musanze, atangaza ko icyemezo cyo kuvugurura inyubako z’ubucuruzi zigaragara mu Mujyi wa Musanze kigamije gufasha uwo mujyi kurushaho kwihagararaho nk’umwe mu mijyi itandatu yemejwe na Guverinoma ko yunganira Kigali.
Akomeza avuga ko itariki ntarengwa ya 30 Nzeli 2017, yemeranyijweho n’abacuruzi mu biganiro byabahuje, akaba kandi ashimangira ko hari abatangiye kuzamura inyubako zigenwa n’igishushanyo mbonera cy’Umujyi wa Musanze.
Hari inyubako nke mu Mujyi wa Musanze zijyanye n’igishushanyo mbonera cy’uwo mujyi zatangiye kuzamurwa(Ifoto/Umurengezi R)
Elie Nduwayesu, Perezida wa PSF mu Karere ka Musanze, avuga ko nubwo bitoroheye buri wese guhita abona amafaranga asabwa ngo yubake inyubako y’ubucuruzi ikenewe mu Mujyi wa Musanze, hakenewe guhindura imyumire abacuruzi bagatekereza ku guhuza imbaraga kugira ngo bagere kuri byinshi mu kazi kabo, ati“dukeneye umujyi uteye imbere kandi ufite ibikorwaremezo bizaduteza imbere n’igihugu muri rusange. Abashoramari bagomba kugira udushya mu gihe bubaka inzu; nk’urugero ntidufite ibyumba binini byakira inama, ahakorerwa imurikagurisha n’ububiko bw’ibicuruzwa, rero ibi byose ni amahirwe y’ishoramari.”
Musanze ni wo mujyi w’ibanze u Rwanda rufite ukorerwamo ubukerarugendo, ukaba wakira ibihumbi by’abashyitsi buri mwaka baba baje gusura ibyiza nyaburanga bitandukanye biboneka muri Parike y’Igihugu y’Ibirunga birimo ingagi.
Twitter: @Umurengezis


text:
Kubyibuha cyane byatumye umugabo anyanga
Umubyeyi ufite umwana umwe ahangayikishijwe no kuba umugabo we amubwira ko atamushaka kubera uburyo yiyongereye ibiro byinshi amaze kubyara.
Ati; “ Nashakatse ndi umukobwa muto muto upima ibiro 53. Maze gushaka nanjye sinzi uko umubyibuho waje kuko natangiye kwiyongera ibiro cyane ku buryo butunguranye.
Maze gutwita nabwo narabyibushye cyane ngira ibiro byinshi ariko nkumva ko bizagera aho bigashira ubwo nzaba maze kubyara. Icyo gihe nta n’ikintu umugabo wanjye yajyaga abivugaho.
Maze kubyara nakomeje kugira ibiro byinshi ku buryo nageze ku biro 75 mvuye kuri 53 nagiraga mbere yo kubyara.
Uko niyongera ibiro byagendaga bibabaza umugabo wanjye cyane ntangira kugerageza kubigabanya ariko bikanga. Byageze ubwo umugabo ambwira ko yumva atakinkunda kubera ukuntu nsigaye ngana.
Mbere twarasohokanaga ukabona ko anyishimiye ariko ubu ntaba ashaka ko hari n’umuntu wamenya ko ndi umugore we. Ajya mu bukwe wenyine nanjye nkijyana, kandi no mu rugo ntabwo bikegenda neza kandi rwose mbona impamvu ituruka ku mubyibuho mfite. Ubu nsigaye ngira ubwoba bwo kurya ngo ntakomeza kubyibuha kuko mbona bigiye kunsenyera.
Mumfashe menye uko nasubira nkuko nanganaga mbere. Ese ndamutse nongeye kubyara noneho ntibyarushaho kwiyongera?
Agasaro.com
Ushaka kugisha inama watwandikira kuri agasaromagazine@gmail.com
Forum posts
-
Muvandimwe, kutarya ntabwo ariwo muti w’ikibazo cyo kubyibuha. Dore regime itagoranye wakurikiza ikagufasha kugabanuka gahoro gahoro.
1) Irinde ikintu cyose kitwa isukari(sucre,sugar)ukeretse icyayi cya mu gatondo nabwo ugashyiramo nk’akayiko kamwe cg ubuki. Ubundi uyibagirwe burundu. ku munsi ugerageze kunywa amazi uko ufite inyota.niba utayakunda ushobora gukora icyayi cya citron /gingembre cg mucyayicyayi cg ikindi cyayi ushaka ukirinda gusa gushyiramo isukari.
2) Ibagirwa amafiriti(frites) , amasauces y’inyama , nibindi birimo amavuta menshi.
3) Niba ugiye kurya imboga zigomba kurusha ubwinshi umuceri cg ibirayi cg ibindi biherekeza imboga.
4) ifunguro rya ni mugoroba urifate nibura mbere y’amasaha 3 ngo uryame.
5) Gukora sport; utabishoboye ugerageze kugenda n’amaguru kuruta gutega imodoka.
Uku niko umuntu agomba kubaho mu buzima bwose birinda indwara nyinshi. Ninako abibera mu ntara babayeho kandi nta kibazo cyo kubyibuha kihaba. Uzabigireho!!Imana ibane nawe.
-
-
Hhhh ubundi sinjya mfa kwandika ariko iyinkuru inteye kwandika.
Harigihe rero abantu bakabya kweli ese uwomugabo ukwanga ko
wabyibushye azagukunda umunsi bizamusaba kukujyana kuri toilette?
Ntiyigeze agukunda mwihorere wowe ahubwo rwana nuwo mubyibuho
kunyungu zawe bwite naho ibye ndumva aribirebure
-
-
mwiriwe neza muvandi? birumvikana kobitakoroheye. niba mwarubatse mwumva ari umuhamagaro muzafatanyamo mugana ubuziranenge ntiyakakugoye gutyo. wowe ndumva wakurikizairiya nama yo kugabanya ibiro, kandi nkurikije uko watubwiye uracyari muto ntibyakunanira. ntuzibgirwe kuvugurura umubano n’umufsha wawe kuko uko bigaragara urukundo rutangiye kuzamo ubukonje. courages dusabirane.
-
Ibaze kweri niyo mpamvu buri gihe mpora nsenga Imana ngo Izampe umugabo tuzakundana kdi tukihanganirana ibihe byose kugeza dushaje.
uwo mugabo ndamugaye pe Yaguteye inda agukuye iwanyu umwonyereza umwana none ngo umubyibuho,we nacika ukuguru or akavamo ijisho uzamwanga nkaswe kubyibuha wanabasha kwirinda,anyway uwo mugabo ni gito kweri kurikiza inama za @Akimana hanyuma usengere urugo rwawe naho ubundi ni hatari azifuza ko uanagumana utubere duhagaze kdi wonsa nabibura azajya munkumi senga cyane ubwo ni Startegie satanique ngo usenye.
-
-
-
-
-
Mbanje kukubwira ngo we gukuka umutima siwewe gusa bibayeho kandi usenge Imana Satani atabyuririraho, kuko burya gusenya biroroshye ariko gusana ibyangiritse biragora. njye byambayeho nkisama umwana wambere narimgite nkibiro 56 ariko nabyaye mfite 86kgs noneho umwana yagize amezi arindwi mfite 96kg byari biteye ubwoba gusa nanjye umugabo ntiyabyishimiye yahise amfatira abonnement muri gym ariko nakoreshaga cyane tapis roulant nkabira ibyuya byinshi ubundi ugakurikiza inama bakugiriye(Akimana) zo kugabanya isukari namavuta ukanywa amazi menshi. byaramfashije mumezi atanu naringeze kubiro 69kgs gusa narakabije kubyihutisha cyane nabyo sibyiza nukubera ukuntu narimbabaye. kumwana wakabiri ntibyongeye kumbaho kuko narinarasobanukiwe ko ibitera amasheteka atari ibiryo byinshi buriwese aza arikukubwira.
bonne chance
-
Dore reka nanjye nkwereke ibyo nkora kugirango ibiro byanjye bitazamuka:
Mu bisanzwe ndi umu maman wabana 4 mpima ibiro 54.
1.mu gitondo saakumi nimwe mfata ikirahuri kinini cyamazi.
2.nyuma yisaha cg amasaha 2 nkabona gufata ifunguro rya mugitondo.
3.isukari namata ya Nido sinjya mbifata.mbese mfata icyayi kirimo ubuki ngashyiramo inshyushyu nkeya ctane.
4.nkora ahantu hurugendo rwamaguru rwiminota 30.buri gitondo mpagenda namaguru na nimugoroba ntashye.
5.mbere yo gufata igaburo rya saa sita ndabanza ngafata ikirahuri kinini cyamazi nyuma ya 30 minutes nkabona kurya.
6.nkunda kurya cyane ibiryo bidakaranze.mu mwanya wo gukaranga nshyiramo ubunyobwa.imboga nazo ntizijya zibura iwanjye.kuko muri garden yanjye nizo mpingamo gusa.
7.nkunda gukina cyane nabana imikino itandukanye ni mugoroba.(umupira,kwirukanga,gusimbuka umugozi....)
8.igaburo rya ni mugoroba twe dufite isaha ntarengwa yo kurya.dufata ifunguro saa mbili zijiro.
Mbere yisaha yo gufungura nabwo mbanza ngafata amazi ikirahuri kinini.
9.nyuma yisaha turangije gufata igaburo rya nijoro (saa Tatu) dufata imbuto iyo tuzifite.zaba ntazo ngafata amazi nkaryama.
10.mu gitondo ntabwo nkunda kuryamira nkanguka kare saa kumi nimwe ngafata amazi mu mwanya wo kongera kuryama, ahubwo ngatangira gukora isuku mu bustani.....ngakomerezaho ntegurira umutware nabana ibyumunsi wowe dutangiye.
Ntabwo njya ndwara,yewe habe na gripe.meze neza cyane kandi nabana banjye numutware niyo system bariho.twese tumeze neza.turi umuryango mwiza cyane.
Ngayo nguko!!!!
-
hello, ikibazo cy’umubyibuho cyugarije abadamu benshi. ikibazo regime dufata akenshi ntacyo zitumarira kuko tubikora uyu munsi ejo ukabihagarika. ikindi nkuko tudahuje umubiri n’ubwoko bw’amaraso hari ibyo dufata tuzi ko byatunanura ahubwo bikatubyibushya. inama naguha nanjye nakoresheje kandi ubu nkaba maze kuva ku ro 78 nkaba ngeze kuri 68 nubwo ngikomeje kuko indeshyo yanjye inyemerera nibura 65, ni ukugana abahanga mu mirire kandi bazagufasha. hamagara 0788838753 SANTE PLUS. NIMERO ZABO NAZIVANYE HANO KU GASARO, ARIKO BAMAZE GUFASHA ABANTU BENSHI. URAKOZE COURAGE.
-
-
-
-
-
mwiriwe nanjye reka ngire icyo mvuga. rero mwamugiriye inama Nziza rwose ark ndumva arinziza kubuzima bwe cyane ark nanone turebe mukubaka urugo. ntago uko umuntu avuka aguma uko. iyo ushatse rero byo ningombwa urahinduka wabyibuha utabyibuha yewe nabagabo barahinduka. nkaba rero numva icyambere aruko waganiriza umugabo wawe ukamubwira kwihanganira impinduka nyinshi muzahura nazi harimo no kubyibuha, ukamubwira KO mugomba kwakira buri kimwe, kuko hashobora nko kuza impinduka idakurwaho. nko kurwara cyane, kubyimba ingingo zumubiri,. ushobora ni gufata régime ntibigukundire! uzamubaze uti bikubayeho wenda ukarwara ukananuka CG ukabyibuha nzabikuzize? CG tuzafatanya kugira impinduka Nziza njye nawe? nubona bikomeje kwanga umugabo wawe azaba atagukunda PE!KD mugufata régime ubikore wikunze utiyica utazitera uburwayi bukomeye. uzajye urya uhage wirinde amasukari,Amavuta, ukunde imbuto nimboga nyinshi, ukore na ka sport. ntuzabikore kubera we, uzabikore kubwinyungu zawe, bizagufasha kwakira changements zose
-
yoooo!! mama ihangane nukuri ariko banza umbarize uwo mugabo uti ese ko iyo umugore abyaye amezi yambere abyibuha utanabigarika azajya ahora buri mwaka atandukana n’abagore? ngo ntimwagendana munzira ndumva ari mungarist udafashije aho kugufasha kugabanya ibiro ngo ntabwo akigukunda? huuuu dore rata icyo wakora kora sport cyane ihate kugenda n-amaguru ufashe umukozi uturimo two murugo budomino hafi pompage zibe deser gabanya amavuta isukari ibisuguti nibiba ngombwa ubireke burundu ubundi wite kumwana wisengere Imana reke uwo mugabo ufite imyumvire ishaje namara gukarangwa nidunia azaza yicare arambye yubake ubwo wasanga akireba utujipo disi
-
njye hari Inama nagira abadamu benshi bikabarinda umubyibuho ukabije
1 ucyimenya ko wasamye hari ibyo ugoma gukora kugirango wirinde ingaruka z umubyibuho ukabije
wirinda amavuta n isukari ahubwo ukihata amazi n imbuto nibiribwa biri vegetable byose
ukibagirwa ifiriti na mayonaise
ubundi ugakora sport cyane iyo kugenda n amaguru nizindi bigenda biterwa n uko inda ingana ariko iyamaguru yo uyikora kugera ubyaye birakurinda bikakurinda nayanda iza nyuma yokubyara kuko iriyanda iyo wakoze sport ugitwita ntishobora kuza


text:
Inzu y’Inteko Ishinga Amategeko y’u Rwanda, umutwe w’Abadepite igiye gusanwa. Iyo nzu yangijwe n’intambara y’itsembabwoko n’itsembatsemba muri 1994.
FPR imaze gufata ubutegetsi, nyuma yo guhagarika genocide yo muri 1994, yagerageje gusana ibyangijwe n’intambara. Inzu y’Iinteko Ishinga Amategeko kugeza ubu ariko yo yari itarasanwa. Gutinda gusanwa byatewe ni uko bamwe mu ntumwa za rubanda bafite amasosiyeti y’ubwubatsi bihishe inyuma barwaniraga iryo soko.
Inkuta z’inzu y’Inteko Ishinga Amategeko zigaragaraho imyobo y’ibisasu byaraswaga ku ngabo za FPR 600 zabaga muri iyo nzu i Kigali mu rwego rwo gushyira mu bikorwa amasezerano y’Arusha . Kubera iyo mpamvu, abaturage bifuza ko yarekwa gusanwa, igasigara ari urwibutso cyangwa ikitegererezo cy’intambara yabaye muri 1994.
Ibyifuzo bijyanye n’icyo iyo nzu yagirwa cyangwa yakorerwa biratangwa mu gihe isoko ryo kuyisana ryo ryarangije gutangwa, n’amafaranga azayitangwaho akaba yararangije kwemezwa.
Imirimo yo gusana inzu y’inteko ishinga amategeko nimara kurangira, umutwe wa Sénat na wo uzakorera muri iyo nzu.


text:
Byatangarijwe mu nama yabaye kuri uyu wa gatatu tariki ya 01 Ugushyingo 2017, yahuje MINAGRI, ibigo by’ubwishingizi, aborozi, amabanki n’abandi bafatanyabikorwa.
MINAGRI ivuga ko iyi gahunda izatangira gushyirwa mu bikorwa mu mpera z’Ugushyingo 2017, Leta ikaba yarayishyizemo amafaranga kugira ngo ba nyir’ibigo by’ubwishingizi batongera kugira impungenge.
Dr Théogène Rutagwenda, umuyobozi ushinzwe ubworozi muri MINAGRI avuga ko inka yishingirwa izahabwa ibiyiranga byihariye kugira ngo hatabamo uburiganya.
Agira ati “Inka izahabwa ikarita y’ikoranabuhanga iyiranga ku buryo igize ikibazo igapfa yakwishyurwa ubwayo haterekanywe indi. Umuntu azishyura amafaranga azumvikanaho n’ikigo cy’ubwishingizi bityo yorore nta bwoba bwo guhomba.”
Yongeraho ko inka izishingirwa hakurikijwe igiciro cyayo kizaba cyumvikanyweho, impuzandengo ngo ikazaba ari nk’ibihumbi 10RWf ku nka ku mwaka.
Gahiya Gad, umworozi wo mu karere ka Nyabihu, avuga ko yishimiye icyo gikorwa kuko inka ze ashobora kuzajya azitangaho ingwate.
Agira ati “Mbere nta kigo cy’ubwishingizi cyemeraga kwishingira inka bikatubera imbogamizi. Ubu rero umuntu azajya ayishyira mu bwishingizi, bityo ayitangeho ingwate muri Banki imuhe inguzanyo. Ikindi cyiza ni uko inka ipfuye izajya yishyurwa bikazatuma tutongera guhomba.”
Umuyobozi ushinzwe ubucuruzi mu kigo cy’ubwishingizi cya Radiant Insurance Company, Ovia Tuhirwe Kamanzi avuga ko kuba Leta ari yo ije muri iyo gahunda nta kizananirana.
Agira ati “Twumvise ko Leta yabishyizemo imbaraga nyinshi kandi ko hari n’amafaranga yashyizemo, ibi bizatuma ubwishingizi ku matungo tubutanga, mbere ntabyo twakoraga n’ubwo hari ababidusabaga. Dufite icyizere ko bizagenda neza, aborozi bakunguka natwe twunguka.”
Iyo gahunda ishyirwa mu bikorwa na MINAGRI ku bufatanye n’Ikigo cyigenga kizobereye mu by’imari cyitwa Access to Finance Rwanda ( AFR).
MINAGRI ivuga ko iyo gahunda igiye gutangirira mu turere umunani tubarirwamo inka nyinshi ari two Nyagatare, Gicumbi, Musanze, Gatsibo, Kayonza, Burera, Ruhango na Nyanza.
Amafaranga Leta izashyiramo ntabwo aragaragazwa, gusa ngo mu mwaka utaha iyo y’ubwishingizi izatangizwa no mu buhinzi.
Kuri ubu mu Rwanda habarirwa inka ziri hagati ya 1.400.000 na miliyoni n’igice, izitangiranye n’iyi gahunda ngo zikaba ari hafi 30%.


text:
Bamwe mu baturage b’uturere dutandukanye bemeza ko izamurwa ry’ imisoro y’ uturere tuba duhatana mu kwesa imihigo, bituma ubuzima burushaho guhenda. Si imisoro gusa ahubwo ngo hari n’ andi mafaranga abaturage batanga muri rusange. Muri ayo mafaranga abaturage bavuga: amafaranga y’ umutekano, amafaranga y’ isuku ndetse n’ andi bitewe n’ akarere.
Ibi abaturage barabivuga mu gihe abayobozi benshi mu rwego rw’ uturere baba bariyemeje kuzamura imibereho myiza y’ abaturage no kwesa imihigo. Kugirango bagere kubyo biyemeje, aba bayobozi usanga ngo bashaka amafaranga yo kwifashisha. Aya mafaranga rero nta handi yava uretse ahanini mu baturage ubwabo.
“Uturere dukora uko dushoboye ngo tudukuremo amafaranga, cyane cyane tubinyujije mu bihano bitari ngombwa. Abantu ku giti cyabo bakorera mu masoko bishyura imisoro ku bicuruzwa byose. Iyi niyo mpamvu ibiciro ku isoko bikomeza kuzamuka." aya ni amwe mu magambo ya Jean Damascene Nzambaza ubwo yaganiraga n’ ikinyamakuru The East African.
Umwe mu baturage wa Shyorongi yatangarije iki kinyamakuru ko bitumvikana ukuntu bagura ikamyo y’ amabuye amafaranga ibihumbi 53 mu gihe yaguraga ibihumbi 41 umwaka ushize, nyamara ibirombe by’ amabuye babituriye.
Uturere two mu cyaro twinshi dukunda kwiha intego yo gukusanya amafaranga ari hagati ya miliyoni 200 na miliyoni 320 buri gihembwe kugirango tugeze ku intego iri hagati ya miliyoni 800 na miliyari 2 buri mwaka. Gusa amakuru atugeraho ni uko inzira uturere dukunda guhitamo ari iyo kongera umubare w’ abatanga amafaranga aho kugirango bongere amafaranga atangwa ku muntu umwe.
Abayobozi bo mu turere twa Gicumbi, Rulindo, Ngororero na Huye aho ibi bibazo byagaragajwe n’ abaturage, bemeza ko batifuza gushyira umutwaro ku baturage.
Irwanda iracyakurikirana uko byifashe mutundi turere.
Iyinkuru tuyikesha Ubukungu.rw
314 Views
Kwamamaza


text:
Dukwiye kugambirira kugira Umutima utaturega ikibi
GUHIRIMBARANIRA UMUTIMA UTAKUREGA IKIBI
Ibyakozwe 24:16 Ni cyo gituma mpirimbanira kugira umutima utandega ikibi, ngirira Imana cyangwa abantu iminsi yose.
Pawulo yahuye n’intambara nyinshi mu ivugabutumwa rye harimo no gufungwa. Bamwe mu Bayuda bamuregaga bagera aho bagambirira kutagira icyo barya n’icyo banywa batamwishe. Ariko Imana ikoresha mwishywa we, aba muri izo nama, bituma amuburira abisabye umurinzi wa gereza, bituma imigambi y’abayuda iburizwamo.
Pawulo ageze kwa Feliki, abayuda mu kumushinja, batangira bashima ko ibyiza byose bagezeho babikesha Feliki ndetse barega Paulo bavuga uko ari icyago. Ahagurutse yiregura atangira ashimira Feliki ko agiye kuburanira imbere ye kandi afite uburambe mu kazi ; kuko nta mutima wamuciraga urubanza abwira Feliki ati abo bayuda nabo babizi neza ko ibyo bandega ari ibinyoma.
Pawulo akomeza avuga imyizerere ye ku byerekeye umuzuko. Yabivuze azi neza ko barimo ibice. Icy’abemera umuzuko n’icy’abatawemera. Bituma haba impagarara mu rukiko ; ahamya ko yasobanukiwe neza iby’uwo muzuko, anavuga aya magambo twasomye.
Pawulo ahamya kuza, gupfa no kuzuka kwa Yesu byatumye agira intego y’uko Imana n’abantu batagira ikibi bamubonaho.
Danyeli ari i Babuloni nawe yagiriwe ishyari n’abanyagihugu, bamurega ibinyoma. Nta handi bari kumufatira atari mu kubahiriza amategeko y’Imana ye. Ajugunywe mu rwobo rw’intare, Imana ikinga iminwa y’intare ntizamurya. Umwami azindutse anamubaza niba Imana ye yamurinze, Danyeli amusubiza ko yabonetse imbere y’Imana nta cyaha ndetse amubwira ko nawe atigeze amucumuraho. Abamureze ibinyoma aba aribo batabwa mu rwobo, intare zibasamira hejuru. Imana ibasha gutanga ingabo nyinshi zigapfa ku bw’umukiranutsi.
Gutunga uyu mutima bisaba guhirimbana, aho abandi babona bidashoboka, wowe ugakomeza urugendo, uzirikana ko Kristo yaducunguje amaraso y’igiciro. Kenshi abantu bakerensa iby’ubuntu. Nyamara kuko Kristo yacunguje Itorero igiciro cyinshi, arihozaho umutima, n’aho amarembo y’ikuzimu yazikuka ntawabasha kurikura mu biganza bye.
Undi wagaragayeho uyu mutima ni Yosefu, ubwo muka Potifari yashakaga ko baryamana. Yosefu amuhamiriza ko Potifari yamuhaye byose uretse we, ati kandi n’aho yakumpa, sinatinyuka gucumura ku Mana yanjye.
Birashoboka ko abantu bakubonaho icyo bita kibi, nyamara kuko udafitanye urubanza n’Imana, ikakurengera. Saduraka na bagenzi be, babareze ibinyoma, babata mu muriro, kuko banze kwihakana Imana, Imana yohereza Yesu abana nabo mu muriro, ntibashya.
Natwe birashoboka twahirimbana kugira uwo mutima, utaducira urubanza. Kuko dushobozwa byose na Yesu uduha imbaraga.
Mupenzi Jean de Dieu,


text:
Kuva cyera Abadamu bakoreshaga makiyage(Make-up) mu buryo bwo gushimangira ubwiza bwabo. Habaho ubwoko bwinshi butandukanye ku isoko bw’ibikoresho bakoresha. Benshi muri twe bagira impugenge ko ibyo dukoresha byaba byangiza uruhu cyangwa bikawushajija vuba.
Nta gihamya ko make up ituma umubiri usaza ariko kandi igituma uruhu rusaza cyangwa rwangirika ni mu gihe ibyo ukoresha bifite uburozi bwakwangiza intugamubiri zitwa collagen na elastin. Izi ntungamubiri zifasha uruhu rwo mu maso kuguma rwegeranye, rutoshye ndetse runakomeye.Collagen na elastin zafasha kandi umubiri kuguma ukomeye mu miterere yarwo. Ibi bikaba birwanya iminkanyari ndetse no kugwa k’umubiri kubera gusaza.
Igishobora gutera rero ibikoreshwa muri maquillage (make-up) gutera uruhu gusaza vuba biba byibanze ku biba bikoze izo makiyage(make-up). Byagaragaye ko bimwe mu biba bikoze makiyage(make-up) zimwe na zimwe biba bishobora kubangamira izo ntungamubiri za collagen na elastin bigatera uruhu gusaza vuba.
Hari kandi ubwoko bwa makiyage (make up) bupfuka imyanya y’ubuhumecyero y’umubiri bigatera uruhu gufungana ni bwo ubona uruhu ruzanye ibiheri cyangwa ibindi bibazo by’uruhu. Ariko na none habaho ku masoko ubwoko bwa makiyage(make-up) budafunga ubuhumecyero bw’uruhu.
Icyakorwa
Ni ngombwa gusoma agapapuro kaba gasobanura icyo ugihe kugura(product label). Ugasoma neza ugasobanukirwa n’ibikoze iyo produit byose maze ugahitamo ibikoreshejwe ibintu karemano gusa kuko usanga izo produit zitakwangiza uruhu.
Ugomba kandi kureba ko bifite n’ ubushobozi bwo kurinda kuba uruhu rwakwangizwa n’ imirasire y’izuba.
Urashishikarizwa Kurya neza no kunywa amazi nabyo bifasha uruhu kugumana itoto ryawo.
Icy’ingenzi kandi ugomba kwibuka ni ugukaraba mu maso ukoresheje produit z’ubwoko bwiza (high-quality product) buri munsi, kugira ngo ukomeze kurwanya ko umubiri wawe wafungana bityo ukirinda kurwara ibiheri ndetse n’izindi ndwara z’uruhu.
Igihe cyose waba ugiye kugura produit ujye ugura izijyanye n’uruhu rwawe.
Ubu nta mpamvu ihari ihamya ko makiyage(make-up) yaba iri mu mpamvu zambere zitera uruhu gusaza vuba ariko ni ngombwa ko produit zose waba ugiye kugura zaba zikozwe n’ibintu karemano kandi mu buryo bujyanye n’umubiri wawe. Bizagufasha kugumana umubiri utoshye igihe kinini.
Urwego News
Imyororokere
Ese makiyage(make-up) ishajisha uruhu ?
Kuva cyera Abadamu bakoreshaga makiyage(Make-up) mu buryo bwo gushimangira ubwiza bwabo. Habaho ubwoko bwinshi butandukanye ku isoko bw’ibikoresho bakoresha. Benshi muri twe bagira impugenge ko ibyo dukoresha byaba byangiza uruhu cyangwa bikawushajija vuba.


text:
ISOMO RYA MBERE
Igitabo cy’Intangiriro (Intg 18, 1-10)
Muri iyo minsi, 1Imana yongera kubonekera Abrahamu ku biti by’imishishi bya Mambure. Abrahamu yari yiyicariye ku muryango w’ihema rye, igihe cy’icyokere cyo ku manywa y’ihangu. 2Ngo yubure amaso, abona abagabo batatu bamuhagaze imbere. Ababonye ava aho yari yicaye ku butaka. 3Aravuga ati “Shobuja, niba ngize ubutoni mu maso yawe, ntuce ku mugaragu wawe. 4Nibazane utuzi mwoge ibirenge, muruhukire mu nsi y’iki giti; 5mbazanire n’igisate cy’umugati musame agatima mbere yo gukomeza urugendo, ubwo mwanyuze hafi y’umugaragu wanyu.” Baramubwira bati “Kora uko ubivuze.”
6Abrahamu yihuta agana ihema asanga Sara, aramubwira ati “Gira bwangu wende incuro eshatu z’ifu, uyikate maze wotse utugati.” 7Hanyuma Abrahamu yirukira mu bushyo bw’inka, afatamo akamasa gashishe karyoshye, maze agaha umugaragu we ngo yihutire kugatunganya. 8Yenda amata n’amavuta, n’inyama z’ako kamasa yateguje arabibahereza; we ahagarara mu nsi y’igiti iruhande rwabo barafungura. 9Nuko baramubaza bati “Sara umugore wawe ari he ?” Arabasubiza ati “Ari hariya mu ihema.” 10Uhoraho ati “Nzagaruka iwawe undi mwaka iki gihe; icyo gihe Sara umugore wawe, azaba yarabyaye umwana w’umuhungu.”
ZABURI (Zab 15 (14) 1a. 2, 3b-4b, 5)
Inyik/ Koko uri hafi yacu Nyagasani :
dufashe kwibanira nawe !
Uhoraho ni nde ukwiye kwinjira mu Ngoro yawe ?
Ni umuntu utajorwa mu mibereho ye,
agakurikiza ubutabera,
kandi akavugisha ukuri k’umutima we.
Ntagirira abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Iyo agurije undi ntamutegaho urwunguko,
ntiyemera ruswa ngo arenganye utacumuye.
Ugenza atyo wese azahora ari indatsimburwa.
ISOMO RYA KABIRI
Ibaruwa Mutagatifu Pawulo Intumwa
yandikiye Abanyakolosi (Kol 1, 24-28)
Bavandimwe, 24ubu rero nshimishijwe n’uko mbabara ari mwe ngirira, maze ibyari bibuze ku mibabaro ya Kristu nkabyuzuriza mu mubiri wanjye, mbigirira umubiri we ari wo Kiliziya. 25Koko rero nabaye umugaragu wa Kiliziya, biturutse ku murimo Imana yanshinze muri mwe : ni uwo kubagezaho byuzuye ijambo ry’Imana, 26mbamenyesha ibanga ryari ryarahishwe kuva kera kose no mu bisekuruza byose, none rikaba rimaze guhishurirwa abatagatifujwe bayo. 27Ni bo Imana yishakiye kumenyesha ikuzo n’ibyiza bitagereranywa iryo banga rizanira abanyamahanga : Kristu ari muri mwe, We uzaduhesha ikuzo twizeye ! 28Kristu uwo nyine ni We twamamaza, tuburira buri muntu kandi tumwigisha ubwenge bwose, kugira ngo buri wese tumuhindure intungane muri Kristu.
IBANGONDIRIMBO RIBANZIRIZA IVANJILI (Hish 3, 20)
Alleluya Alleluya.
Hahirwa uwumva ijwi rya Nyagasani akamukingurira :
agira amahirwe n’ibyishimo.
Alleluya.
IVANJILI
+ Luka (Lk 10, 38-42)
Muri icyo gihe, 38Yezu akomeza urugendo n’abigishwa be, agera mu rusisiro maze umugore witwa Marita aramwakira. 39Yari afite mwene nyina witwa Mariya, akaba yicaye iruhande rw’ibirenge bya Nyagasani, yumva amagambo ye. 40Marita we yari ahugiye mu byo gushaka amazimano. Ageze aho araza abwira Yezu ati “Mwigisha, nta cyo bikubwiye kubona murumuna wanjye amparira imirimo yose ? Mubwire aze amfashe!” 41Ariko Nyagasani aramusubiza ati “Marita, Marita, uhagaritse umutima kandi urahihibikanywa na byinshi ; 42nyamara ibya ngombwa ni bike, ndetse ni kimwe gusa. Mariya rero yahisemo umugabane mwiza, udateze kuzamwamburwa.”